               EUROPOS KOMISIJA
            Briuselis, 2020 09 21
            COM(2020) 585 final
            2020/0272(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi 66-ojoje Pasaulio muitinių organizacijos Suderintos sistemos komiteto sesijoje, dėl pagal Konvenciją dėl Suderintos sistemos numatomų priimti klasifikavimo nuomonių, klasifikavimo sprendimų, Suderintos sistemos paaiškinimų pakeitimų ar kitų siūlymų dėl Suderintos sistemos aiškinimo ir rekomendacijų Suderintos sistemos aiškinimo vienodumui užtikrinti

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas papildo sprendimo, kuriuo nustatoma pozicija, kurios Sąjungos vardu turi būti laikomasi 2020 m. rugsėjo mėn. įvyksiančioje 66-ojoje Pasaulio muitinių organizacijos Suderintos sistemos komiteto (toliau – SS komitetas) sesijoje, projektą; projektas Tarybai pateiktas 2020 m. rugpjūčio 21 d. (COM(2020) 427).

               2.Pasiūlymo aplinkybės

               2.1.Tarptautinė konvencija dėl suderintos prekių aprašymo ir kodavimo sistemos

               Tarptautinės konvencijos dėl suderintos prekių aprašymo ir kodavimo sistemos tikslas – sudaryti palankesnes sąlygas vykdyti tarptautinę prekybą ir rinkti, lyginti ir analizuoti statistinius duomenis, ypač susijusius su tarptautine prekyba. Jos priede pateikta SS nomenklatūra – tarptautinė suderinta sistema, kuria naudodamosi dalyvaujančios valstybės gali, remdamosi bendru pagrindu, atlikti parduodamų prekių tarifinį klasifikavimą. Visų pirma SS nomenklatūroje pateikiamas prekių aprašymas (pozicijos ir subpozicijos) ir susiję šešiaženkle kodavimo sistema grindžiami prekių skaitiniai kodai. SS nomenklatūra peržiūrima kas penkerius metus
                  1
               . Ją taiko daugiau kaip 190 pasaulio šalių administracijos; taigi, pagal ją klasifikuojama daugiau kaip 98 proc. visų pasaulyje parduodamų prekių.

               Susitarimas įsigaliojo 1988 m. sausio 1 d.

               Europos Sąjunga ir visos valstybės narės yra susitarimo šalys
                  2
               .

               2.2.Pasaulio muitinių organizacija

               Pasaulio muitinių organizacija (toliau – PMO), 1952 m. įsteigta kaip Muitinių bendradarbiavimo taryba, yra nepriklausomas tarpvyriausybinis organas, kurio paskirtis – didinti muitinių administracijų efektyvumą ir veiksmingumą. Ji atstovauja 183 pasaulio šalių muitinių administracijoms. PMO valdymo organas yra Taryba. Sąjunga naudojasi teisėmis ir vykdo pareigas, kurios yra lygiavertės narystės PMO teisėms ir pareigoms, ad interim, kol įsigalios Muitinių bendradarbiavimo tarybos steigimo konvencijos pakeitimas.

               PMO valdymo organas yra PMO taryba, kuri savo funkcijas vykdo pasikliaudama sekretoriato gebėjimais bei įgūdžiais ir įvairiais techniniais bei patariamaisiais komitetais.

               SS komitetas – techninis komitetas, atsakingas už parengiamąjį su SS konvencija susijusį darbą. Pagrindinės SS komiteto užduotys:

               ·rengti paaiškinimus (aiškinamąsias pastabas), klasifikavimo nuomones ar kitus siūlymus kaip rekomendacijas dėl Suderintos sistemos aiškinimo ir vykdyti kitas tokias su Suderinta sistema susijusias funkcijas, kurias PMO taryba arba susitariančiosios šalys laiko reikalingomis;

               ·rengti rekomendacijas Suderintos sistemos teisinių tekstų aiškinimo ir taikymo vienodumui užtikrinti, be kita ko, sprendžiant susitariančiųjų šalių ginčus dėl klasifikavimo, ir taip sudaryti palankesnes sąlygas prekybai;

               ·teikti pasiūlymus dėl Suderintos sistemos pakeitimų ir atnaujinimo, kuriais būtų atsižvelgiama į technologijų raidą ir struktūrinius prekybos pokyčius, taip pat į kitus Suderintos sistemos naudotojų poreikius;

               ·skatinti plačiai taikyti Suderintą sistemą ir nagrinėti su ja susijusius bendro pobūdžio ir politikos klausimus.

               Sąjunga ir jos valstybės narės SS komitete turi tik vieną bendrą balsą. SS komiteto sprendimai, susiję su šio pamatinio sprendimo apimamais klausimais, priimami paprasta balsų dauguma.

               Remiantis SS konvencijos 8 straipsnio 2 dalimi, laikoma, kad PMO taryba patvirtino per SS komiteto sesiją parengtus paaiškinimus, klasifikavimo nuomones, kitus siūlymus dėl Suderintos sistemos aiškinimo ir rekomendacijas Suderintos sistemos aiškinimo ir taikymo vienodumui užtikrinti, jeigu ne vėliau kaip iki antro mėnesio, einančio po mėnesio, per kurį buvo baigta sesija, kurioje jie buvo priimti, pabaigos nė viena iš SS konvencijos susitariančiųjų šalių PMO generaliniam sekretoriui nepraneša apie savo reikalavimą šį klausimą perduoti PMO tarybai.

               2.3.Numatomi aktai

               Pagal SS konvencijos 6 straipsnio 2 dalį SS komiteto posėdžiai paprastai vyksta du kartus per metus. Paprastai SS komiteto posėdžiai vyksta kovo ir rugsėjo mėn.

               Siūlomas sprendimas susijęs su toliau išvardytais aktais, kuriuos svarsto ir preliminariai priima SS komitetas, jeigu pagal nutylėjimo procedūrą tam pritaria PMO taryba:

               a)paaiškinimais, kuriais patikslinamas SS nomenklatūros pastabų, pozicijų ir subpozicijų aiškinimas;

               b)klasifikavimo nuomonėmis, kurios atspindi SS komiteto priimtus sprendimus, susijusius su konkrečių produktų klasifikavimu;

               c)kitais siūlymais ir rekomendacijomis, susijusiais su prekių klasifikavimu SS nomenklatūroje, pavyzdžiui, SS komiteto priimtais klasifikavimo sprendimais ar kitomis rekomendacijomis.

               Remiantis 2013 m. spalio 9 d. Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas
                  3
               , 34 straipsnio 7 dalies a punkto iii papunkčiu, valstybių narių muitinės atšaukia savo sprendimus, susijusius su privalomąja tarifine informacija (PTI sprendimus), kai jie nebeatitinka SS nomenklatūros aiškinimo dėl sprendimų dėl klasifikavimo, nuomonių dėl klasifikavimo ar SS nomenklatūros paaiškinimų pakeitimų, taikomų nuo Komisijos komunikato paskelbimo Europos Sąjungos oficialiojo leidinio C serijoje dienos.

               3.Pozicija, kurios turi būti laikomasi Sąjungos vardu

               3.1.Praktiniai ES pozicijų rengimo ir priėmimo apribojimai

               Pagal Konvenciją dėl Suderintos sistemos PMO SS komitetas klasifikavimo nuomones, klasifikavimo sprendimus, Suderintos sistemos paaiškinimų pakeitimus ar kitus siūlymus dėl Suderintos sistemos aiškinimo ir rekomendacijas Suderintos sistemos aiškinimo vienodumui užtikrinti priima per kiekvieną iš savo abiejų metinių sesijų.

               Paprastai Sąjunga praktiškai neturi pakankamai laiko prieš kiekvieną SS komiteto posėdį pozicijai pagal SESV 218 straipsnio 9 dalį oficialiai priimti. Todėl šiuo metu laukiama, kol Komisijos pateiktas pasiūlymas dėl pamatinio Tarybos sprendimo dėl pozicijos, kurios turi būti laikomasi Sąjungos vardu PMO
                  4
               , dėl SS klausimų bus apsvarstytas Taryboje.

               Tačiau PMO sekretoriatas informavo, kad dėl COVID-19 protrūkių 2020 m. rugsėjo mėn. posėdis vyks internetinių diskusijų raštu forma.

               Nors šio posėdžio darbotvarkės dar nebuvo ir dar nebuvo nežinoma, kaip bus organizuojamos diskusijos bei koks bus jų formatas, buvo tikimasi, kad į rugsėjo mėn. posėdžio darbotvarkę greičiausiai bus įtraukti ankstesnio posėdžio (2020 m. kovo mėn. 65-osios SS komiteto sesijos), kurį PMO atšaukė dėl visuotinės su pandemija susijusios padėties, darbotvarkės klausimai. Šiuo tikslu buvo parengtas ir Tarybai perduotas pirmasis Tarybos sprendimo projektas (COM (2020) 427).

               PMO pakeitė SS komiteto posėdžio, kuris vyks virtualiai nuo rugsėjo 28 iki spalio 30 d., datas ir darbotvarkę. Jame bus aptariamas virtualus PMO Peržiūros pakomitečio darbas, kuris baigtas rugpjūčio 21 d., ir kai kurie klausimai, jau įtraukti į Tarybai nusiųstą pirmąjį sprendimo projektą, o visi kiti pirmojo sprendimo projekto klausimai bus svarstomi kitame SS komiteto posėdyje. Atsižvelgiant į tai, kad per šį posėdį SS komiteto bus paprašyta priimti sprendimą dėl tam tikro skaičiaus klausimų, ir į jų teisinį poveikį Sąjungos teisei, manoma, kad būtina pagal SESV 218 straipsnio 9 dalį priimti antrąjį Tarybos sprendimą, kuris papildys pirmąjį sprendimą ir kuriuo nustatoma Sąjungos pozicija dėl klausimų, dėl kurių SS komiteto bus paprašyta priimti sprendimą (t. y. dėl paaiškinimų, rekomendacijų ar kitų siūlymų dėl Suderintos sistemos aiškinimo).

               3.2.Pasiūlymo tikslas ir turinys

               Aptariamieji SS komiteto parengti sprendimai gali daryti labai didelį poveikį Sąjungos teisei, konkrečiai, Tarybos reglamentui (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo ir jo priede pateiktai Kombinuotajai nomenklatūrai (KN). Klasifikavimo sprendimai, klasifikavimo nuomonės arba SS nomenklatūros paaiškinimų pakeitimai naudojami Komisijos įgyvendinimo reglamentuose dėl prekių klasifikavimo KN, KN paaiškinimuose ir valstybių narių muitinių skelbiamuose klasifikavimo sprendimuose nustatytam klasifikavimui pagrįsti. Jeigu dėl šių klasifikavimo sprendimų, klasifikavimo nuomonių arba SS paaiškinimų pakeitimų valstybių narių muitinių klasifikavimo sprendimai nebeatitinka SS nomenklatūros aiškinimo, reikalaujama, kad šios savo klasifikavimo sprendimus panaikintų.

               Todėl tikslinga, kad pagal SESV 218 straipsnio 9 dalį, remiantis Komisijos pasiūlymu, būtų priimtas Tarybos sprendimas, kuriuo nustatoma pozicija, kurios Sąjungos vardu turi būti laikomasi PMO.

               Tokia pozicija nustatoma vadovaujantis SS konvencijoje (bendrosiose SS aiškinimo taisyklėse) išdėstytais bendraisiais kriterijais ir objektyviomis prekių charakteristikomis ir savybėmis.

               Pasiūlymo tikslas – išreikšti Sąjungos poziciją dėl prekių klasifikavimo SS nomenklatūroje. Be to, juo siekiama išreikšti poziciją dėl SS komiteto parengtų klasifikavimo nuomonių ir SS paaiškinimų.

               2020 m. rugsėjo 2–7 d. Muitinės ekspertų grupėje konsultuotasi su valstybių narių techniniais ekspertais. Siūlomos pozicijos, pateikiamos Tarybos sprendimo pasiūlymo projekto priede, dera su Muitinės ekspertų grupės išvadomis.

               Be to, siūloma ES pozicija atitinka nustatytą muitų politiką ir Europos Sąjungos Teisingumo Teismo praktiką importuojamas prekes klasifikuoti pagal jų objektyvias charakteristikas ir savybes.

               Siūloma pozicija būtina, kad ES galėtų pareikšti poziciją kitame SS komiteto posėdyje.

               4.Teisinis pagrindas

               4.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  5
               .

               Todėl siūlomo sprendimo, kuriuo nustatoma Sąjungos pozicija, kurios Sąjungos vardu turėtų būti laikomasi PMO, dėl paaiškinimų, klasifikavimo nuomonių ar kitų siūlymų, kurie teikiami kaip rekomendacijos dėl Suderintos sistemos aiškinimo, priėmimo pagal SS konvenciją, procedūrinis teisinis pagrindas yra SESV 218 straipsnio 9 dalis.

               4.2.Taikymas aptariamuoju atveju

               Suderintos sistemos komitetas ir PMO taryba – organai, įsteigti susitarimu, konkrečiai, Tarptautine konvencija dėl suderintos prekių aprašymo ir kodavimo sistemos.

               Aktai, kuriuos turi priimti SS komitetas, yra teisinę galią turintys aktai. Kai numatytus aktus patvirtina PMO taryba, jie gali daryti labai didelį poveikį Sąjungos teisės aktams, konkrečiai – Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo 1 priedui. Taip yra todėl, kad Sąjungos muitinės kodekso
                  6
                34 straipsnio 7 dalies a punkto iii papunktyje nurodyta, kad „muitinė atšaukia PTI
                  7
                sprendimus, kai jie nebeatitinka <...> aiškinimo, remiantis <...> sprendimais dėl klasifikavimo, nuomonėmis dėl klasifikavimo ar Suderintos prekių aprašymo ir kodavimo sistemos nomenklatūros, <...> paaiškinimų pakeitimais, [priimtais SS komiteto]“. Be to, tokie SS komiteto parengti sprendimai (klasifikavimo sprendimai, klasifikavimo nuomonės arba SS nomenklatūros paaiškinimų pakeitimai) naudojami Komisijos įgyvendinimo reglamentuose dėl prekių klasifikavimo KN, KN paaiškinimuose ir valstybių narių muitinių skelbiamuose klasifikavimo sprendimuose nustatytam klasifikavimui pagrįsti. Numatomu aktu susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.3.Materialinis teisinis pagrindas

               4.3.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.3.2.Taikymas aptariamuoju atveju

               Pagrindinis numatomo akto tikslas ir turinys susiję su Bendruoju muitų tarifu, todėl siūlomo sprendimo materialinis teisinis pagrindas yra SESV 31 straipsnis, 43 straipsnio 2 dalis ir 207 straipsnio 4 dalis.

               4.4.Išvada

               Siūlomo sprendimo teisinis pagrindas turėtų būti SESV 31 straipsnis, 43 straipsnio 2 dalis ir 207 straipsnio 4 dalis kartu su SESV 218 straipsnio 9 dalimi.

               5.Poveikis biudžetui

               Pasiūlymas poveikio Europos Sąjungos biudžetui neturi.

               6.Siūlomo akto skelbimas

               Netaikoma.

               2020/0272 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi 66-ojoje Pasaulio muitinių organizacijos Suderintos sistemos komiteto sesijoje, dėl pagal Konvenciją dėl Suderintos sistemos numatomų priimti klasifikavimo nuomonių, klasifikavimo sprendimų, Suderintos sistemos paaiškinimų pakeitimų ar kitų siūlymų dėl Suderintos sistemos aiškinimo ir rekomendacijų Suderintos sistemos aiškinimo vienodumui užtikrinti

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 31 straipsnį, 43 straipsnio 2 dalį ir 207 straipsnio 4 dalies pirmą pastraipą kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Tarybos sprendimu 87/369/EEB
                  8
                Sąjunga patvirtino Tarptautinę konvenciją dėl suderintos prekių aprašymo ir kodavimo sistemos
                  9
                (toliau – SS konvencija), kuria įsteigtas Suderintos sistemos komitetas (toliau – SS komitetas), ir jos dalinio pakeitimo protokolą;

               (2)remiantis SS konvencijos 7 straipsnio 1 dalies b bei c punktais, SS komitetas yra, inter alia, atsakingas už paaiškinimų, klasifikavimo nuomonių, kitų siūlymų dėl Suderintos sistemos aiškinimo ir rekomendacijų Suderintos sistemos aiškinimo ir taikymo vienodumui užtikrinti rengimą;

               (3)tikimasi, kad rugsėjo mėn. įvyksiančioje sesijoje SS komitetas pagal SS konvenciją priims sprendimus dėl klasifikavimo nuomonių, klasifikavimo sprendimų, Suderintos sistemos paaiškinimų pakeitimų ar kitų siūlymų dėl Suderintos sistemos aiškinimo ir rekomendacijų Suderintos sistemos aiškinimo vienodumui užtikrinti;

               (4)būtina priminti, kad, remiantis nusistovėjusia Europos Sąjungos Teisingumo Teismo praktika, siekiant užtikrinti teisinį tikrumą ir lengvesnę kontrolę, prekių tarifinį klasifikavimą lemiantis kriterijus paprastai turi būti nustatytas atsižvelgiant į tų prekių objektyvias charakteristikas ir savybes, nurodytas muitų tarifų nomenklatūros atitinkamos pozicijos aprašyme ir susijusio skyriaus ir skirsnio pastabose;

               (5)atsižvelgiant į tai, kad pagal SS konvenciją bus priimti sprendimai dėl klasifikavimo nuomonių, klasifikavimo sprendimų, Suderintos sistemos paaiškinimų pakeitimų ar kitų siūlymų dėl Suderintos sistemos aiškinimo ir rekomendacijų Suderintos sistemos aiškinimo vienodumui užtikrinti, tikslinga nustatyti poziciją, kurios turi būti laikomasi Sąjungos vardu, nes priimtos klasifikavimo nuomonės, tam tikri klasifikavimo sprendimai ir Suderintos sistemos paaiškinimų pakeitimai pagal 2013 m. spalio 9 d. Europos Parlamento ir Tarybos reglamento (ES) Nr. 952/2013 34 straipsnio 7 dalies a punkto iii papunktį bus paskelbti Komisijos komunikate ir bus pradėti taikyti visose valstybėse narėse. Pozicija bus išreikšta SS komitete,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi 66-ojoje Pasaulio muitinių organizacijos Suderintos sistemos komiteto sesijoje, dėl pagal Konvenciją dėl Suderintos sistemos priimsimų paaiškinimų, klasifikavimo nuomonių ar kitų siūlymų dėl Suderintos sistemos aiškinimo ir rekomendacijų Suderintos sistemos aiškinimo vienodumui užtikrinti patvirtinimo, pateikiama priede.

               2 straipsnis

               Dėl nedidelių 1 straipsnyje nurodytos pozicijos techninių pakeitimų Sąjungos atstovai gali susitarti be papildomo Tarybos sprendimo.

               3 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        SS nomenklatūra buvo sukurta 1988 m. ir nuo to laiko buvo peržiūrėta šešis kartus. Jos pakeitimai įsigaliojo 1996, 2002, 2007, 2012 ir 2017 metais. Šeštoji redakcija įsigalios 2022 m.

                     (2)

                        1987 m. balandžio 7 d. Tarybos sprendimas 87/369/EEB dėl Tarptautinės suderintos prekių aprašymo ir kodavimo sistemos konvencijos bei konvencijos pakeitimo protokolo sudarymo (OL L 198, 1987 7 20, p. 1).

                     (3)

                        OL L 269, 2013 10 10, p. 1.

                     (4)

                        COM(2020)196.

                     (5)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai.

                     (6)

                        2013 m. spalio 9 d. Europos Parlamento ir Tarybos reglamentas (ES) Nr. 952/2013, kuriuo nustatomas Sąjungos muitinės kodeksas (OL L 269, 2013 10 10, p. 1).

                     (7)

                        Privalomoji tarifinė informacija: klasifikavimo sprendimai, kuriuos muitinių administracijos iš anksto pateikia ekonominės veiklos vykdytojams, kad būtų užtikrintas klasifikavimo ir muitų tarifų režimo taikymo importuojamoms arba eksportuojamoms prekėms teisinis tikrumas.

                     (8)

                        1987 m. balandžio 7 d. Tarybos sprendimas 87/369/EEB dėl Tarptautinės suderintos prekių aprašymo ir kodavimo sistemos konvencijos bei konvencijos pakeitimo protokolo sudarymo (

                     OL L 198, 1987 7 20, p. 1

                  ).

                     (9)

                        OL L 198, 1987 7 20, p. 3.

    ---documentbreak---

               EUROPOS KOMISIJA
            Briuselis, 2020 09 21
            COM(2020) 585 final
            PRIEDAS
            prie
            Pasiūlymo prie Tarybos sprendimo
            dėl pozicijos, kurios Europos Sąjungos vardu turi būti laikomasi 66-ojoje Pasaulio muitinių organizacijos Suderintos sistemos komiteto sesijoje, dėl pagal Konvenciją dėl Suderintos sistemos numatomų priimti klasifikavimo nuomonių, klasifikavimo sprendimų, Suderintos sistemos paaiškinimų pakeitimų ar kitų siūlymų dėl Suderintos sistemos aiškinimo ir rekomendacijų Suderintos sistemos aiškinimo vienodumui užtikrinti

               PRIEDAS

               Šis priedas papildo Tarybos sprendimo ... priedą.

               II.2 2017 ir 2022 m. redakcijų Suderintos sistemos atitikties lentelių rengimas (dok. NC2704, NC2749 ir NC2753).

               Dėl 4407 13 ir 4407 14 subpozicijų (S-P-F (paprastųjų eglių, pušų ir kėnių) ir „Hem-fir“ (kaliforninių cūgų ir kėnių) mišiniai) atitikties lentelės Sąjunga pritaria dokumento NC2753 20 punkte PMO sekretoriato pasiūlytoms koreliacijoms.

               Dėl 4418 83 subpozicijos (dvitėjinės sijos) atitikties lentelės Sąjunga pritaria dokumento NC2753 14 punkte Japonijos pasiūlytoms koreliacijoms.

               Dėl 7019 71 subpozicijos (vualiai / plonos marškos iš stiklo pluoštų) atitikties lentelės Sąjunga pažymi, kad vienintelis perkėlimas iš 2017 m. redakcijos SS būtų iš 7019 32 subpozicijos.

               Dėl 8462 62 ir 8462 63 subpozicijų (štampavimo staklės) atitikties lentelės Sąjunga pritaria tam, kad būtų paliktos visos 2017 m. redakcijos SS nurodytos perkelti siūlomos subpozicijos, įskaitant nurodytas laužtiniuose skliaustuose.

               Dėl 8519 81 subpozicijos (telefoniniai atsakikliai) atitikties lentelės Sąjunga pritaria dokumento NC2704 26 punkte išdėstytam PMO sekretoriato pasiūlymui.

               Dėl 8539 51 subpozicijos (šviesos diodai (LED) atitikties lentelės Sąjunga pritaria to paties dokumento 24 punkte išdėstytai PMO sekretoriato išvadai.

               Dėl naujos 8541 51 subpozicijos (puslaidininkiniai keitliai) atitikties lentelės Sąjunga pažymi, kad nėra įrodymų, jog dalys atskirai klasifikuojamos pagal 2017 m. redakcijos SS. Todėl papildomų perkėlimų nereikia.

               Dėl 8806 pozicijos (bepilotis orlaivis) atitikties lentelės Sąjunga pritaria dokumento NC2704 25 punkte nurodytai i galimybei.

               Galiausiai Sąjunga pritaria tam, kad būtų ištaisytos kai kurios redakcinės klaidos I ir II atitikties lentelių projekte, išdėstytame dokumento NC2753 priede.

               III.4
                     Tam tikrų numizmatikos kolekcijų ir kolekcionavimo objektų klasifikavimas 2022 m. redakcijos SS (Sekretoriato prašymas) (dok. NC2711 ir NC2754).

               Sąjunga tris produktus 2022 m. redakcijos SS priskirtų naujai 9705 31 subpozicijai. Sąjunga pažymi, kad ir Kanada, ir PMO sekretoriatas pritaria Sąjungos pasiūlymui iš SS paaiškinimų 9705 pozicijos paaiškinimų naujos A dalies 4 punkto antros pastraipos išbraukti frazę „coins generally known in the trade as ‘ancients’ or ‘ancient coins’“ (prekyboje visuotinai kaip senovinės žinomos monetos, arba senovinės monetos).

               III.5
                     Spausdintuvų kasečių klasifikavimas 2022 m. redakcijos SS (Sekretoriato prašymas) (dok. NC2712, NC2755).

               Sąjunga pritaria pasiūlymui iš dalies pakeisti SS paaiškinimus, kuriuose nurodyta, kad 3D spausdintuvų kasetės su elektroniniais komponentais arba mechaniniais mechanizmais laikytinos 3D spausdintuvų dalimis.

               Abiejuose dokumentuose NC2712 ir NC2755 nurodytus gaminius Sąjunga 2022 m. redakcijos SS priskirtų 8485 pozicijai kaip 3D spausdintuvų dalis, atsižvelgdama į tai, kad juose yra elektroninių komponentų, skirtų prijungti prie 3D spausdintuvo.

               III.7
                     57-osios SS peržiūros pakomitečio sesijos ataskaita (dok. NR1434).

               III.8
                     Klausimai, dėl kurių turi būti priimtas sprendimas (dok. NC2709)

               (a)C/4 ir D/8 priedai – paaiškinimų pakeitimai (2022 m. redakcijos SS) (VI skyrius).

               (b)C/9, D/9 ir D/22 priedai – paaiškinimų pakeitimai (2022 m. redakcijos SS) (VII skyrius).

               (c)C/8 ir D/12 priedai – paaiškinimų pakeitimai atsižvelgiant į 2019 m. birželio 28 d. rekomendacijos 16 straipsnį (XIII skyrius).

               (d)C/13 ir D/17 priedai – paaiškinimų pakeitimai atsižvelgiant į 2019 m. birželio 28 d. rekomendacijos 16 straipsnį  (XX skyrius).

               (e)C/14 ir D/18 priedai – galimi paaiškinimų pakeitimai dėl tam tikros pramogų parkuose naudojamos įrangos (Jungtinių Amerikos Valstijų pasiūlymas).

               Sąjunga pritaria visiems dokumentuose siūlomiems pakeitimams.

               (f)C/1 ir D/5 priedai – galimi 1509 pozicijos paaiškinimų pakeitimai dėl kito gryno alyvuogių aliejaus, ir 1515 pozicijos pakeitimai dėl mikrobinių riebalų ir aliejaus pavyzdžių.

               Dėl SS paaiškinimų 1509 pozicijos paaiškinimų Sąjunga pritaria ES pasiūlymui (2 galimybė) ir naujajam Kanados pasiūlymui (3 galimybė). Dėl D dalies 2 punkto Sąjunga pritaria, kad vietoj „ir (arba)“ būtų rašoma „arba“ (2 galimybė).

               Dėl SS paaiškinimų 1515 pozicijos paaiškinimų Sąjunga pritaria, kad būtų vartojama frazė „single cell organism“ (vienaląstis organizmas) (1 galimybė) ir kad vietoj „ir (arba)“ būtų rašoma „arba“ (2 galimybė). Dėl pavyzdžių, nurodytų a ir b punktuose, Sąjunga pritaria, kad būtų vartojama frazė „obtained from“ (gauta iš) (2 galimybė).

               (g)C/3 ir D/7 priedai – galimi 3006 pozicijos paaiškinimų pakeitimai dėl žodžių „placebas“ ir „dvigubai koduotų klinikinių tyrimų rinkiniai“ (Australijos prašymas).

               Sąjunga nepritaria tam, kad sakinys „The placebos of this heading also include [control vaccines] [controlled vaccines] [vaccines which are used as control substances and] that have been licensed for use in recognized clinical trials“ (Šioje pozicijoje placebas taip pat apima [kontrolines vakcinas] [kontroliuojamąsias vakcinas] [vakcinas, kurios naudojamos kaip kontrolinės medžiagos ir] kurias leista naudoti atlikus pripažintus klinikinius tyrimus) būtų įtrauktas į SS paaiškinimų 3006 pozicijos paaiškinimų 12 punkto tekstą, nes nėra aišku, kokios rūšies medžiagos apibūdinamos. Jei kitos susitariančiosios šalys nuspręstų šį sakinį įtraukti, Sąjunga pritartų frazei „vaccines which are used as control substances“ (vakcinas, kurios naudojamos kaip kontrolinės medžiagos) (3 galimybė) arba, jei reikia lankstumo, „control vaccines“ (kontrolines vakcinas) (1 galimybė).

               Sąjunga laikosi lankstaus požiūrio dėl sakinio „[Active ingredients to be trialled can include herbal medicinal products [for therapeutic or prophylactic uses]]“ ([Tirtinos veikliosios medžiagos gali apimti augalinius vaistinius preparatus [skirtus naudoti terapijoje arba profilaktikoje]) įtraukimo į tekstą, tačiau nepritaria Jungtinių Amerikos Valstijų delegacijos pasiūlytam nebaigtiniam pavyzdžių sąrašui.

               (h)C/6 ir D/10 priedai – paaiškinimų pakeitimai atsižvelgiant į 2019 m. birželio 28 d. rekomendacijos 16 straipsnį (IX skyrius).

               Sąjunga pritaria pasiūlymui įtraukti 4412 41, 4412 42 ir 4412 49 subpozicijų paaiškinimus. Sąjunga prašo, kad siūlomas tekstas būtų toliau analizuojamas ir tobulinamas, siekiant jį suderinti su dabartine klasifikavimo praktika Sąjungoje (pavyzdžiui, pagal faneros orientaciją).

               (i)C/7 ir D/11 priedai – paaiškinimų pakeitimai atsižvelgiant į 2019 m. birželio 28 d. rekomendacijos 16 straipsnį (XI ir XII skyriai).

               Sąjunga pritaria tam, kad į elektroninės tekstilės pavyzdžių sąrašą būtų įtrauktos „paraseismic wall covering“ (žemės drebėjimams atspari sienų danga) ir „geotextiles“ (geotekstilė). Tekste, apibūdinančiame geotekstilę, Sąjunga pritaria frazei „a sensor made of fibres or at least being fully integrated in the fibres“ (iš pluoštų pagamintas arba bent jau visiškai į pluoštus integruotas jutiklis) (2 galimybė), kaip jau anksčiau siūlė Sąjunga.

               Sąjunga pritaria laikinam Peržiūros pakomitečio patvirtintų tekstų priėmimui.

               (j)C/12 ir D/16 priedai – paaiškinimų pakeitimai atsižvelgiant į 2019 m. birželio 28 d. rekomendacijos 16 straipsnį (XVII skyrius).

               Sąjunga pritaria tam, kad SS paaiškinimų 8806 pozicijos paaiškinimų 3 pastraipoje būtų paminėtos įmontuotos stacionarios kameros, su sąlyga, kad klasifikavimo nuomonė, pagal kurią 8525 pozicijai priskiriamas bepilotis orlaivis su įmontuota kamera, būtų peržiūrėta ir suderinta su 2022 m. redakcijos SS ir SS paaiškinimais.

               Dėl SS paaiškinimų 8806 pozicijos paaiškinimų 4 punkto Sąjunga pritaria Kinijos pasiūlymui ir nustato papildomus techninius kriterijus (2 galimybė).

               (k)C/15 ir D/19 priedai – galimas 97 skirsnio paaiškinimų pakeitimas dėl tam tikrų kultūros dirbinių (Jungtinių Amerikos Valstijų pasiūlymas).

               Sąjunga nepritaria prekių, kurios pateiktos kaip pavyzdžiai, sąrašui, nes jie labai specifiniai ir skirti tik tam, kad paaiškintų, kokios prekės priskirtinos 9705 10 subpozicijai.

               Sąjunga taip pat pažymi, kad pateiktos apibrėžtys ir pavyzdžiai nesuteiktų aiškumo, kaip klasifikuoti, pavyzdžiui, „tradicinius nacionalinius kostiumus“ arba „senus automobilius“.

               (l)C/16 ir D/20 priedai – bendrųjų aiškinimo taisyklių paaiškinimų pakeitimai (2022 m. redakcijos SS).

               Sąjunga pritaria pirminiam PMO sekretoriato pasiūlymui (1 galimybė, vartoti žodį „merely“ (tik), tačiau leidžiama lanksčiai vartoti frazę „not further worked than“ (toliau neapdorotų)) ir prašo suderinti tekstus anglų ir prancūzų kalbomis.

               III.9
                     Galimas 7104 pozicijos paaiškinimų dėl sintetinių deimantų pakeitimas (Kimberley proceso pasiūlymas) (dok. NC2757).

               Sąjunga pritaria siūlomiems 7104 pozicijos paaiškinimų naujos trečios pastraipos pakeitimams ir 7104 91 subpozicijos paaiškinimų naujo 3 punkto sukūrimui.

               III.10
                     Mikroelektromechaninių sistemų (MEMS) elementų klasifikavimas 2022 m. redakcijos SS (Sekretoriato pasiūlymas).

               Sąjunga produktą priskirtų 8541 pozicijai.


               EUROPOS KOMISIJA
            Briuselis, 2020 09 22
            COM(2020) 576 final
            2020/0263(NLE)
            Pasiūlymas
            TARYBOS SPRENDIMAS
            dėl Susitarimo, kuriuo iš dalies keičiamas Europos bendrijos ir Ramiojo vandenyno valstybių laikinasis partnerystės susitarimas, kad būtų atsižvelgta į Samoa Nepriklausomosios Valstybės ir Saliamono Salų prisijungimą ir būsimą kitų Ramiojo vandenyno salų valstybių prisijungimą, pasirašymo Europos Sąjungos vardu ir laikino taikymo

               AIŠKINAMASIS MEMORANDUMAS

               1.PASIŪLYMO APLINKYBĖS

               1.1.Pasiūlymo pagrindimas ir tikslai

               Pridedamas Tarybos sprendimo pasiūlymas yra teisinė priemonė, kuria pagal SESV 218 straipsnio 5 dalį pasirašomas ir laikinai taikomas Susitarimas, kuriuo iš dalies keičiamas Europos Sąjungos ir Ramiojo vandenyno valstybių laikinasis partnerystės susitarimas.

               2002 m. birželio 12 d. Taryba įgaliojo Komisiją pradėti derybas su Afrikos, Karibų ir Ramiojo vandenyno (AKR) valstybėmis dėl ekonominės partnerystės susitarimų (EPS).

               2009 m. liepos 30 d. Sąjunga pasirašė Europos bendrijos ir Ramiojo vandenyno valstybių laikinąjį partnerystės susitarimą
                  1
                (toliau – Laikinasis partnerystės susitarimas), kuriuo nustatytas ekonominės partnerystės susitarimo pagrindas.

               Susitarimu siekiama:

               a)sudaryti Ramiojo vandenyno valstybėms sąlygas pasinaudoti ES siūlomomis geresnėmis galimybėmis patekti į rinką;

               b)skatinti darnų vystymąsi ir laipsnišką Ramiojo vandenyno valstybių integraciją į pasaulio ekonomiką;

               c)sukurti laisvą, bendrais interesais pagrįstą Šalių tarpusavio prekybos erdvę, laipsniškai liberalizuojant prekybą pagal taikytinas PPO taisykles ir asimetrijos principą ir atsižvelgiant į konkrečius Ramiojo vandenyno valstybių poreikius ir ribotus pajėgumus, kai kalbama apie įsipareigojimų lygį ir įgyvendinimo laiką;

               d)nustatyti tinkamą ginčų sprendimo tvarką ir

               e)nustatyti tinkamą institucinę struktūrą.

               Laikinasis partnerystės susitarimas Sąjungai ir Papua Naujajai Gvinėjai laikinai taikomas nuo 2009 m. gruodžio 20 d., o Sąjungai ir Fidžio Respublikai – nuo 2014 m. liepos 28 d.

               Laikinojo partnerystės susitarimo 80 straipsnyje numatyta, kad remiantis 1994 m. GATT XXIV straipsnį atitinkančiu patekimo į rinką pasiūlymu prie Susitarimo gali prisijungti kitos Ramiojo vandenyno salos valstybės. Taigi, prie Laikinojo partnerystės susitarimo 2018 m. gruodžio 21 d.
                  2
                prisijungė Samoa Nepriklausomoji Valstybė ir 2020 m. gegužės 7 d.
                  3
                – Saliamono Salos, laikinai taikančios jį nuo atitinkamai 2018 m. gruodžio 31 d. ir 2020 m. gegužės 17 d. Vyksta Šalių derybų procedūros dėl susidomėjimą prisijungti prie Laikinojo partnerystės susitarimo pareiškusia Tongos Karalyste.

               Prisijungus Samoa ir Saliamono Saloms, būtina iš dalies pakeisti Laikinąjį partnerystės susitarimą, kad šios šalys būtų įtrauktos į Laikinojo partnerystės susitarimo Šalių sąrašą. Panašių techninių Laikinojo partnerystės susitarimo pakeitimų reikės kaskart, kai prie jo prisijungs Ramiojo vandenyno sala valstybė.

               1.2EPS prekybos komitetas

               Prekybos komitetas, sudarytas iš Šalių (ES ir Ramiojo vandenyno valstybių) atstovų, įsteigtas Laikinojo partnerystės susitarimo 68 straipsniu.

               Prekybos komitetas sprendžia visus su Laikinojo partnerystės susitarimo įgyvendinimu susijusius klausimus. Vykdydamas savo funkcijas Prekybos komitetas gali:

               a)steigti ir prižiūrėti visus Susitarimui įgyvendinti būtinus specialiuosius komitetus ar organus;

               b)posėdžiauti bet kuriuo Šalių sutartu laiku;

               c)spręsti bet kokius su Susitarimu susijusius klausimus ir vykdydamas savo funkcijas imtis atitinkamų veiksmų ir

               d)Susitarime numatytais atvejais priimti sprendimus arba teikti rekomendacijas.

                  78 straipsnyje (Nuostata dėl persvarstymo) numatyta, kad Prekybos komitetas prireikus gali persvarstyti Laikinąjį partnerystės susitarimą, jo įgyvendinimą, taikymą ir veiksmingumą, ir siūlyti Šalims jį iš dalies pakeisti.

               Šeštojo ir septintojo Prekybos komiteto posėdžių rezultatai

               2018 m. spalio 24 d. Laikinojo partnerystės susitarimo Šalys (ES, Papua Naujoji Gvinėja, Fidžis) ir, stebėtojų teisėmis, Samoa Nepriklausomoji Valstybė, Saliamono Salos ir Tonga pasikeitė nuomonėmis dėl Susitarimo techninių pakeitimų, kurie reikalingi prisijungus naujoms Šalims, taikymo srities ir procedūros.

               Šalys nustatė, kad pakeitimų taikymo sritis apsiriboja prisijungiančios Ramiojo vandenyno valstybės įtraukimu į Laikinojo partnerystės susitarimo Šalių sąrašą ir jos patekimo į rinką pasiūlymo įtraukimu į Susitarimo II priedą (ES Šalies kilmės produktų muitai). Dėl procedūros Šalys pažymėjo, kad šiuo metu Prekybos komitetas neturi įgaliojimų daryti tokių pakeitimų (Laikinojo partnerystės susitarimo teisinio pagrindo nepakanka). Šalys pasikeitė nuomonėmis dėl toliau nurodytų trijų procedūrinių galimybių.

               1 galimybė: laikyti, kad atitinkami pakeitimai yra netiesiogiai įtraukiami į Laikinąjį partnerystės susitarimą prisijungus naujai Šaliai (80 straipsnis); todėl nėra reikalo jų įtraukti tiesiogiai, taikant specialią procedūrą.

               2 galimybė: Prekybos komitetas galėtų pateikti pareiškimą dėl reikalingų techninių pakeitimų įtraukimo į Laikinojo partnerystės susitarimo tekstą po prisijungimo. Tokio pareiškimo teisinis pagrindas yra 68 straipsnio 4 dalies c punktas.

               3 galimybė: Šalys galėtų iš dalies pakeisti Laikinojo partnerystės susitarimo 80 straipsnį, kad Prekybos komitetui būtų suteikti įgaliojimai priimti reikiamus sprendimus atsižvelgiant į naują prisijungusią Šalį.

               Prekybos komitetas susitarė, kad 3 galimybe būtų užtikrintas teisinis tikrumas, ir įsipareigojo rekomenduoti Šalims atitinkamai iš dalies pakeisti 80 straipsnį. Po septintojo posėdžio, įvykusio 2019 m. spalio 3–4 d., Prekybos komitetas priėmė atitinkamą rekomendaciją, atsižvelgdamas į poziciją, kurios turi būti laikomasi Sąjungos vardu (2019 m. birželio 17 d. Tarybos sprendimas (ES) 2019/1707, OL L 260, 2019 10 11, p. 45).

               1.3.Suderinamumas su toje pačioje politikos srityje galiojančiomis nuostatomis

               Šiuo pasiūlymu įgyvendinamas Afrikos, Karibų jūros bei Ramiojo (AKR) vandenyno grupės valstybių ir Europos bendrijos bei jos valstybių narių partnerystės susitarimas
                  4
                (toliau – AKR ir ES partnerystės susitarimas, arba Kotonu susitarimas) – Laikinojo partnerystės susitarimo teisinis pagrindas.

               Kitų Ramiojo vandenyno valstybių prisijungimu prie Laikinojo partnerystės susitarimo sustiprinama ES prekybos ryšių su šalimis partnerėmis teisinė sistema, lengvinama abipusė prekyba ir įsitraukiamas į pasaulio ekonomiką. Be to, šios valstybės tampa bendrų Susitarimu nustatytų taisyklių ir institucijų režimo dalimi.

               1.4.Suderinamumas su kitomis Sąjungos politikos sritimis

               Laikinasis partnerystės susitarimas yra prekybos susitarimas, kuriuo padedama darniai plėtoti pasaulio prekybą, o naujoms prisijungiančioms Šalims suteikiamos asimetrinio patekimo į rinką galimybės ir leidžiama apsaugoti pažeidžiamus sektorius nuo liberalizavimo, kartu taikant daug apsaugos priemonių ir sąlygą dėl naujų besivystančių pramonės šakų apsaugos. Susitarime pateiktos nuostatos dėl kilmės taisyklių, kuriomis sudaromos palankesnės sąlygos šių valstybių eksportui į ES. Jame taip pat yra nuostatų dėl tvaraus vystymosi (3 straipsnis), pagal kurį Šalys dar kartą patvirtina, kad tvaraus vystymosi tikslas yra sudėtinė šio susitarimo nuostatų dalis, atitinkanti svarbiausius tikslus ir principus, išdėstytus Kotonu susitarime, ypač bendrą įsipareigojimą mažinti ir galiausiai visiškai panaikinti skurdą, atsižvelgiant į tvaraus vystymosi tikslus. Šiomis nuostatomis prisidedama prie politikos suderinamumo vystymosi labui tikslo ir jos atitinka SESV 208 straipsnio 2 dalį.

               2.TEISINIAI PASIŪLYMO ASPEKTAI

               2.1.Teisinis pagrindas

               Šio Tarybos sprendimo teisinis pagrindas yra Sutartis dėl Europos Sąjungos veikimo, visų pirma jos 207 straipsnio 4 dalies pirma pastraipa kartu su 218 straipsnio 5 dalimi.

               2.2.Subsidiarumo principas (neišimtinės kompetencijos atveju)

               SESV 3 straipsnyje nustatyta, kad bendra prekybos politika priklauso išimtinei Sąjungos kompetencijai.

               2.3.Proporcingumo principas

               Šis pasiūlymas būtinas, norint įgyvendinti Sąjungos tarptautinius įsipareigojimus, nustatytus AKR ir ES partnerystės susitarime, visų pirma įsipareigojimą sudaryti naujus su PPO suderinamus prekybos susitarimus, kuriais būtų palaipsniui šalinamos Šalių tarpusavio prekybos kliūtys ir aktyviau bendradarbiaujama visose prekybai su Ramiojo vandenyno valstybėmis svarbiose srityse.

               2.4.Priemonės pasirinkimas

               Kitų teisinių priemonių, kuriomis būtų galima pasiekti šio pasiūlymo tikslą, nenumatyta.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               3.1.Poveikio vertinimas

               ES ir AKR ekonominės partnerystės susitarimų poveikio tvariam vystymuisi vertinimas atliktas 2003–2007 m. Europos Komisija 2002 m. paskelbė konkursą, kuriame buvo nurodytos šio projekto sąlygos. Po šio konkurso 2002 m. rugpjūčio mėn. sudaryta penkerių metų bendroji sutartis su „PwC France“. Poveikio tvariam vystymuisi vertinimo galutinės ataskaitos projektas suinteresuotiesiems subjektams Europoje pristatytas per Europos Komisijos 2007 m. kovo 23 d. Briuselyje (Belgija) surengtą ES dialogo su pilietine visuomene susitikimą.

               3.2.Reglamentavimo tinkamumas ir supaprastinimas

                  Susitarimo, kuriuo iš dalies keičiamas Laikinasis partnerystės susitarimas, patvirtinimui Reglamentavimo kokybės ir rezultatų programa (REFIT) netaikoma, dėl jo Sąjungos MVĮ nepatirs jokių išlaidų ir dėl jo nekyla jokių su skaitmenine aplinka susijusių klausimų.

               3.3.Pagrindinės teisės

                  Pasiūlymas nedaro poveikio pagrindinių teisių apsaugai Sąjungoje.

               4.POVEIKIS BIUDŽETUI

                  Siūlomas sprendimas poveikio biudžetui neturi.

               5.KITI ELEMENTAI

               5.1.Išsamus konkrečių pasiūlymo nuostatų paaiškinimas

               Pasiūlymo 1 straipsniu pritariama Susitarimo, kuriuo iš dalies keičiamas Laikinasis partnerystės susitarimas, pasirašymui Sąjungos vardu.

               2 straipsniu Tarybos generaliniam sekretoriatui suteikiami įgaliojimai parengti įgaliojamąjį raštą, kuriuo suteikiami įgaliojimai pasirašyti Susitarimą, kuriuo iš dalies keičiamas Laikinasis partnerystės susitarimas.

               3 straipsnyje nurodoma, kad Susitarimas, kuriuo iš dalies keičiamas Laikinasis partnerystės susitarimas, taikomas laikinai.

               4 straipsnyje nustatoma šio sprendimo įsigaliojimo data.

               2020/0263 (NLE)

               Pasiūlymas

               TARYBOS SPRENDIMAS

               dėl Susitarimo, kuriuo iš dalies keičiamas Europos bendrijos ir Ramiojo vandenyno valstybių laikinasis partnerystės susitarimas, kad būtų atsižvelgta į Samoa Nepriklausomosios Valstybės ir Saliamono Salų prisijungimą ir būsimą kitų Ramiojo vandenyno salų valstybių prisijungimą, pasirašymo Europos Sąjungos vardu ir laikino taikymo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 5 dalimi,

               atsižvelgdama į Europos Komisijos pasiūlymą,

               kadangi:

               (1)2002 m. birželio 12 d. Taryba įgaliojo Komisiją pradėti derybas su Afrikos, Karibų ir Ramiojo vandenyno (AKR) valstybių grupe dėl ekonominės partnerystės susitarimų sudarymo
                  5
               ;

               (2)Europos bendrijos ir Ramiojo vandenyno valstybių laikinasis partnerystės susitarimas
                  6
                (toliau – Laikinasis partnerystės susitarimas), kuriuo nustatoma sistema ekonominės partnerystės susitarimui, buvo pasirašytas 2009 m. liepos 30 d. Londone. Laikinasis partnerystės susitarimas Sąjungai ir Papua Naujajai Gvinėjai laikinai taikomas nuo 2009 m. gruodžio 20 d., o Sąjungai ir Fidžiui – nuo 2014 m. liepos 28 d.;

               (3)Laikinojo partnerystės susitarimo 80 straipsnyje numatyta, kad prie jo gali prisijungti kitos Ramiojo vandenyno salos valstybės. Sprendimu (ES) 2018/1908
                  7
                ir Sprendimu (ES) 2020/409
                  8
                Taryba patvirtino atitinkamai Samoa ir Saliamono Salų prisijungimą prie Laikinojo partnerystės susitarimo. Samoa prie Laikinojo partnerystės susitarimo prisijungė 2018 m. gruodžio 21 d. ir jį laikinai taiko nuo 2018 m. gruodžio 31 d., o Saliamono Salos prie Laikinojo partnerystės susitarimo prisijungė 2020 m. gegužės 7 d. ir jį laikinai taiko nuo 2020 m. gegužės 17 d.;

               (4)prisijungus Samoa ir Saliamono Saloms, dėl teisinio tikrumo būtina iš dalies pakeisti Laikinąjį partnerystės susitarimą, kad šios šalys būtų įtrauktos į Laikinojo partnerystės susitarimo Šalių sąrašą. Panašių Laikinojo partnerystės susitarimo pakeitimų reikia kaskart, kai prie jo prisijungia Ramiojo vandenyno sala valstybė;

               (5)Laikinojo partnerystės susitarimo 68 straipsniu įsteigtas Prekybos komitetas sprendžia visus su Susitarimo įgyvendinimu susijusius klausimus. Prekybos komitetui tikslinga suteikti įgaliojimus priimti sprendimus dėl bet kokių Laikinojo partnerystės susitarimo pakeitimų, kurių gali prireikti prie jo prisijungiant kitai Ramiojo vandenyno salai valstybei;

               (6)Sprendimu (ES) 2019/1707
                  9
                Taryba nusprendė dėl pozicijos, kurios Sąjungos vardu turi būti laikomasi Prekybos komitete dėl pakeitimų, dėl kurių buvo susitarta 2019 m. spalio 4 d. įvykusiame septintajame Prekybos komiteto posėdyje;

               (7)todėl Susitarimas, kuriuo iš dalies keičiamas Laikinasis partnerystės susitarimas, turėtų būti Sąjungos vardu pasirašytas su sąlyga, kad jis bus sudarytas vėliau;

               (8)Laikinojo partnerystės susitarimo 76 straipsnio 2 dalyje numatyta, kad jis laikinai taikomas, kol įsigalios, todėl Susitarimas, kuriuo iš dalies keičiamas Laikinasis partnerystės susitarimas, turėtų būti laikinai taikomas,

               PRIĖMĖ ŠĮ SPRENDIMĄ:

               1 straipsnis

               1.Susitarimo, kuriuo iš dalies keičiamas Europos bendrijos ir Ramiojo vandenyno valstybių laikinasis partnerystės susitarimas, kad būtų atsižvelgta į Samoa Nepriklausomosios Valstybės ir Saliamono Salų prisijungimą ir būsimą kitų Ramiojo vandenyno salų valstybių prisijungimą, pasirašymas patvirtinimas Sąjungos vardu su sąlyga, kad tas susitarimas bus sudarytas vėliau.

               2.Pasirašyti numatyto Susitarimo tekstas pridedamas prie šio sprendimo.

               2 straipsnis

               Tarybos generalinis sekretoriatas parengia įgaliojamąjį raštą, kuriuo Susitarimo derybininko nurodytam (-iems) asmeniui (-ims) suteikiami įgaliojimai pasirašyti Susitarimą su sąlyga, kad jis bus sudarytas.

               3 straipsnis

               Remiantis Laikinojo partnerystės susitarimo 76 straipsnio 2 dalimi, Susitarimas laikinai taikomas nuo jo pasirašymo dienos tol, kol jis įsigalios.

               4 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

                     (1)

                        2009 m. liepos 13 d. Tarybos sprendimas dėl Europos bendrijos ir Ramiojo vandenyno valstybių laikinojo partnerystės susitarimo pasirašymo ir laikino taikymo (OL L 272, 2009 10 16, p. 1).

                     (2)

                        OL L 333, 2018 12 28, p. 1.

                     (3)

                        OL L 85, 2020 3 20, p. 1.

                     (4)

                        OL L 287, 2010 11 4, p. 3. Susitarimas, iš dalies pakeistas 2005 m. birželio 25 d. Liuksemburge pasirašytu susitarimu (OL L 209, 2005 8 11, p. 27) ir 2010 m. birželio 22 d. Uagadugu pasirašytu susitarimu (OL L 287, 2010 11 4, p. 3).

                     (5)

                        Tarybos nurodymai dėl ekonominės partnerystės susitarimų su AKR šalimis ir regionais derybų (9930/02 (DG E II) HH/sg).

                     (6)

                        OL L 272, 2009 10 16, p. 2.

                     (7)

                        2018 m. gruodžio 6 d. Tarybos sprendimas (ES) 2018/1908 dėl Samoa prisijungimo prie Europos bendrijos ir Ramiojo vandenyno valstybių laikinojo partnerystės susitarimo (OL L 333, 2018 12 28, p. 1).

                     (8)

                        2020 m. vasario 17 d. Tarybos sprendimas (ES) 2020/409 dėl Saliamono Salų prisijungimo prie Europos bendrijos ir Ramiojo vandenyno valstybių laikinojo partnerystės susitarimo (OL L 85, 2020 3 20, p. 1).

                     (9)

                        2019 m. birželio 17 d. Tarybos sprendimas (ES) 2019/1707 dėl pozicijos, kurios turi būti laikomasi Europos Sąjungos vardu Prekybos komitete, įsteigtame Europos bendrijos ir Ramiojo vandenyno valstybių laikinuoju partnerystės susitarimu, dėl rekomendacijos dėl tam tikrų Susitarimo pakeitimų, kad būtų atsižvelgta į Samoa prisijungimą ir galimą kitų Ramiojo vandenyno salų valstybių prisijungimą prie Susitarimo (OL L 260, 2019 10 11, p. 45).

    ---documentbreak---

               EUROPOS KOMISIJA
            Briuselis, 2020 09 22
            COM(2020) 576 final
            PRIEDAS
            prie
            Pasiūlymo dėl Tarybos sprendimo
            dėl Susitarimo, kuriuo iš dalies keičiamas Europos bendrijos ir Ramiojo vandenyno valstybių laikinasis partnerystės susitarimas, kad būtų atsižvelgta į Samoa Nepriklausomosios Valstybės ir Saliamono Salų prisijungimą ir būsimą kitų Ramiojo vandenyno salų valstybių prisijungimą, pasirašymo Europos Sąjungos vardu ir laikino taikymo

               SUSITARIMAS

               kuriuo iš dalies keičiamas Europos bendrijos ir Ramiojo vandenyno valstybių laikinasis partnerystės susitarimas, kad būtų atsižvelgta į Samoa Nepriklausomosios Valstybės ir Saliamono Salų prisijungimą ir būsimą kitų Ramiojo vandenyno salų valstybių prisijungimą

               EUROPOS SĄJUNGA

               ir

               FIDŽIO RESPUBLIKA (toliau – Fidžis),

               PAPUA NAUJOSIOS GVINĖJOS NEPRIKLAUSOMOJI VALSTYBĖ (toliau – Papua Naujoji Gvinėja),

               SAMOA NEPRIKLAUSOMOJI VALSTYBĖ (toliau – Samoa),

               SALIAMONO SALOS (toliau – Saliamono Salos),

               toliau – Ramiojo vandenyno valstybės,

               ATSIŽVELGDAMOS į Europos bendrijos ir Ramiojo vandenyno valstybių laikinąjį partnerystės susitarimą
                  1
                (toliau – Laikinasis partnerystės susitarimas), kuriuo nustatomas ekonominės partnerystės susitarimo pagrindas, pasirašytą Londone 2009 m. liepos 30 d. ir atitinkamai laikinai taikomą Europos Sąjungai ir Papua Naujajai Gvinėjai nuo 2009 m. gruodžio 20 d. ir Europos Sąjungai ir Fidžio Respublikai – nuo 2014 m. liepos 28 d.;

               ATSIŽVELGDAMOS į tai, kad Laikinojo partnerystės susitarimo 80 straipsnyje numatyta, kad remiantis 1994 m. GATT XXIV straipsnį atitinkančiu patekimo į rinką pasiūlymu prie Susitarimo gali prisijungti kitos Ramiojo vandenyno salos;

               ATSIŽVELGDAMOS į tai, kad deponuodamos prisijungimo aktus Samoa ir Saliamono Salos atitinkamai 2020 m. gegužės 7 d. ir 2018 m. gruodžio 21 d. prisijungė prie Laikinojo partnerystės susitarimo ir taip tapo Susitarimo Susitariančiosiomis Šalimis;

               ATSIŽVELGDAMOS į tai, kad Europos Sąjungai ir Samoa Laikinasis partnerystės susitarimas laikinai taikomas nuo 2018 m. gruodžio 31 d., o Europos Sąjungai ir Saliamono Saloms – nuo 2020 m. gegužės 17 d.;

               ATSIŽVELGDAMOS į Laikinuoju partnerystės susitarimu įsteigto Prekybos komiteto 2019 m. spalio 4 d. rekomendaciją dėl to susitarimo pakeitimų, būtinų siekiant atsižvelgti į Ramiojo vandenyno salų valstybių prisijungimą prie Laikinojo partnerystės susitarimo;

               DAR KARTĄ PATVIRTINDAMOS įsipareigojimą įgyvendinti Laikinąjį partnerystės susitarimą ir siekdamos bendradarbiauti, kad būtų pasiekti Susitarimo tikslai;

               SIEKDAMOS palengvinti kitų Ramiojo vandenyno salų valstybių prisijungimą prie Laikinojo partnerystės susitarimo ir suteikti joms Susitarimo teikiamą naudą,

               NUSPRENDĖ SUDARYTI ŠĮ SUSITARIMĄ:

               1 straipsnis

               Laikinojo partnerystės susitarimo pakeitimas

               Europos bendrijos ir Ramiojo vandenyno valstybių laikinasis partnerystės susitarimas iš dalies keičiamas taip:

               1.70 straipsnio 1 dalis pakeičiama taip:

               „1.
                     Šiame susitarime „susitariančios šalys“ – Europos bendrija (toliau – EB šalis) ir Papua Naujoji Gvinėja, Fidžio Respublika, Samoa Nepriklausomoji Valstybė ir Saliamono Salos (toliau – Ramiojo vandenyno valstybės).“

               2.80 straipsnis papildomas šia 3 dalimi:

               „3.
                     Prekybos komitetas gali priimti sprendimus dėl bet kokių šio susitarimo pakeitimų, kurių gali prireikti prie jo prisijungiant kitai Ramiojo vandenyno salai valstybei.“

               2 straipsnis

               Įsigaliojimas

               1.Šis susitarimas įsigalioja tomis pačiomis sąlygomis, kaip numatyta Laikinojo partnerystės susitarimo 76 straipsnio 1 dalyje.

               2.Šis susitarimas laikinai taikomas tomis pačiomis sąlygomis, kaip numatyta Laikinojo partnerystės susitarimo 76 straipsnio 2 dalyje.

               3 straipsnis

               Autentiški tekstai

               Šis susitarimas sudaromas dviem egzemplioriais anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, nyderlandų, portugalų, prancūzų, rumunų, slovakų, slovėnų, suomių, švedų, vengrų ir vokiečių kalbomis ir visi tekstai yra autentiški.

               TAI PALIUDYDAMI šį susitarimą pasirašė toliau nurodyti įgaliotieji atstovai.

               Priimta [data]  [miestas].

               Europos Sąjungos vardu

               Fidžio Respublikos vardu

               Papua Naujosios Gvinėjos Nepriklausomosios Valstybės vardu

               Samoa Nepriklausomosios Valstybės vardu

               Saliamono Salų vardu

                     (1)

                        OL L 272, 2009 10 16, p. 2.


               EUROPOS KOMISIJA
            Briuselis, 2020 09 24
            COM(2020) 584 final
            2020/0270(NLE)
            Pasiūlymas
            TARYBOS SPRENDIMAS
            dėl pozicijos, kurios turi būti laikomasi Europos Sąjungos vardu Partnerystės komitete, įsteigtame Europos Sąjungos, Europos atominės energijos bendrijos bei jų valstybių narių ir Armėnijos Respublikos visapusiškos ir tvirtesnės partnerystės susitarimu, dėl asmenų, galinčių būti arbitrais ginčų sprendimo procedūrose, sąrašo pakeitimo

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas susijęs su sprendimu, kuriuo nustatoma pozicija, kurios turi būti laikomasi Sąjungos vardu Partnerystės komitete, įsteigtame Europos Sąjungos, Europos atominės energijos bendrijos bei jų valstybių narių ir Armėnijos Respublikos visapusiškos ir tvirtesnės partnerystės susitarimu (toliau – Susitarimas), dėl numatomo sprendimo, kuriuo iš dalies keičiamas asmenų, galinčių būti arbitrais ginčų sprendimo procedūrose, sąrašas, priėmimo.

               2.Pasiūlymo aplinkybės

               2.1.Susitarimas

               Susitarimo tikslas – išplėsti esamą platų dvišalį bendradarbiavimą ekonomikos, prekybos ir politikos srityse ir atskirų sektorių politikos klausimais, nustatant ilgalaikį pagrindą toliau plėtoti ES ir Armėnijos santykius. Susitarimu intensyvinamas politinis dialogas ir numatoma glaudžiau bendradarbiauti įvairiose srityse, todėl dvišalius santykius su Armėnija bus galima plėtoti veiksmingiau.

               2017 m. lapkričio 20 d. Tarybos sprendimu (ES) 2018/104 patvirtintas Susitarimo pasirašymas ir laikinas taikymas pagal Susitarimo 385 straipsnį. Susitarimas laikinai taikomas nuo 2018 m. birželio 1 d.

               2.2.Partnerystės komitetas

               Partnerystės komitetas, kaip konkrečios sudėties komitetas, kurio paskirtis – spręsti visus su Susitarimo VI antraštine dalimi (Prekyba ir su prekyba susiję klausimai) susijusius klausimus, nurodytas Susitarimo 363 straipsnio 7 dalyje. Pagal Susitarimo 363 straipsnio 1 ir 6 dalis Partnerystės komitetas padeda Partnerystės tarybai atlikti jos pareigas ir funkcijas. Jam suteikti įgaliojimai priimti sprendimus srityse, kuriose Partnerystės taryba jam perdavė įgaliojimus, ir Susitarime numatytais atvejais. Šie sprendimai Susitarimo Šalims yra privalomi ir jos imasi tinkamų priemonių juos įgyvendinti.

               2.3.Numatomas Partnerystės komiteto aktas

               Pagal Susitarimo VI antraštinės dalies 13 skyriuje nustatytą arbitražo procedūrą numatyta, kad jei Šalims nepavyksta ginčo išspręsti per konsultacijas, konsultacijos prašanti Šalis gali prašyti sudaryti arbitražo kolegiją. Susitarimo 339 straipsnio 1 dalyje reikalaujama, kad Partnerystės komitetas, remdamasis Šalių pateiktais pasiūlymais, sudarytų bent 15 asmenų, kurie nori ir gali būti arbitrais, sąrašą. Sąrašą sudaro trys dalys: po vieną kiekvienos Šalies sąrašą ir vienas asmenų, kurie nėra nei vienos iš Šalių piliečiai ir tinka būti arbitražo kolegijos pirmininkais, sąrašas. Į kiekvieną sąrašo dalį įtraukiami bent penki asmenys. Partnerystės komitetas taip pat užtikrina, kad sąraše visuomet būtų tiek asmenų, kiek nurodyta.

               Sąjungos ir Armėnijos Respublikos pasiūlyti arbitrai ir pirmininkai turi būti teisės, tarptautinės prekybos ir kitų klausimų, susijusių su Susitarimo VI antraštinės dalies nuostatomis, specialistai ir atitikti Susitarimo 339 straipsnio 2 dalyje nurodytus nepriklausomumo reikalavimus.

               Remiantis šiomis nuostatomis 2019 m. spalio 17 d. Partnerystės komiteto (prekybos klausimais) priimtu sprendimu buvo sudarytas arbitrų sąrašas. Tačiau vienas iš penkių Armėnijos Respublikos kandidatų nebeatitinka nepriklausomumo reikalavimo, nurodyto Susitarimo 339 straipsnio 2 dalyje.

               Armėnijos Respublika pasiūlė naują kandidatą, kuris yra teisės, tarptautinės prekybos ir kitų klausimų, susijusių su Susitarimo VI antraštinės dalies nuostatomis, specialistas ir, manoma, atitinka Susitarimo 339 straipsnio 2 dalyje nurodytus nepriklausomumo reikalavimus.

               Todėl numatomo akto tikslas – nustatyti Sąjungos poziciją dėl Partnerystės komiteto sprendimo, kuriuo iš dalies keičiamas asmenų, norinčių ir galinčių būti arbitrais ginčų sprendimo procedūrose, sąrašas, pakeičiant vieną iš penkių Armėnijos Respublikos arbitrų kandidatų, kuris nebeatitinka Susitarimo 339 straipsnio 2 dalies sąlygų, kitu Armėnijos Respublikos pasiūlytu kandidatu, priėmimo.

               3.Pozicija, kurios turi būti laikomasi Sąjungos vardu

               Pozicija, kurios turi būti laikomasi Sąjungos vardu, siekiama, kad būtų iš dalies pakeistas asmenų, norinčių ir galinčių būti arbitrais ginčų sprendimo procedūrose, sąrašas.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               4.1.2.Taikymas aptariamuoju atveju

               Partnerystės komitetas yra susitarimu įsteigtas organas. Vadovaujantis Susitarimo 363 straipsnio 6 dalimi, sprendimas, kurį turi priimti Partnerystės komitetas, bus privalomas pagal tarptautinę teisę. Numatomu aktu Susitarimo institucinė struktūra nepapildoma ir nekeičiama. Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio.

               4.2.2.Taikymas aptariamuoju atveju

               Pagrindinis numatomo akto tikslas ir turinys yra susiję su tuo, kad būtų užtikrintas Sąjungos bendros prekybos politikos įgyvendinimas.

               Todėl siūlomo sprendimo materialinis teisinis pagrindas yra SESV 207 straipsnio 3 dalis ir 207 straipsnio 4 dalies pirma pastraipa.

               4.3.Išvada

               Siūlomo sprendimo teisinis pagrindas turėtų būti SESV 207 straipsnio 3 dalis ir 207 straipsnio 4 dalies pirma pastraipa kartu su 218 straipsnio 9 dalimi.

               2020/0270 (NLE)

               Pasiūlymas

               TARYBOS SPRENDIMAS

               dėl pozicijos, kurios turi būti laikomasi Europos Sąjungos vardu Partnerystės komitete, įsteigtame Europos Sąjungos, Europos atominės energijos bendrijos bei jų valstybių narių ir Armėnijos Respublikos visapusiškos ir tvirtesnės partnerystės susitarimu, dėl asmenų, galinčių būti arbitrais ginčų sprendimo procedūrose, sąrašo pakeitimo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Europos Sąjungos, Europos atominės energijos bendrijos bei jų valstybių narių ir Armėnijos Respublikos visapusiškos ir tvirtesnės partnerystės susitarimas
                  1
                (toliau – Susitarimas) pasirašytas Sąjungos vardu pagal Tarybos sprendimą (ES) 2018/104
                  2
                ir laikinai taikomas nuo 2018 m. birželio 1 d.;

               (2)pagal Susitarimo 339 straipsnio 1 dalį Partnerystės komitetas per 2019 m. spalio 17 d. posėdį sudarė 15 asmenų, norinčių ir galinčių būti arbitrais, sąrašą (toliau – arbitrų sąrašas);

               (3)Armėnija pranešė Sąjungai, kad vienas iš jos pasiūlytų arbitrų nebeatitinka Susitarimo 339 straipsnio 2 dalyje nustatytų sąlygų, todėl turėtų būti pakeistas;

               (4)siekdamas užtikrinti, kad būtų galima įgyvendinti laikinai taikomas Susitarimo nuostatas, Partnerystės komitetas turi priimti sprendimą iš dalies pakeisti arbitrų sąrašą;

               (5)tikslinga nustatyti poziciją, kurios turi būti laikomasi Sąjungos vardu Partnerystės komitete, nes sprendimo projektas bus privalomas Sąjungai,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi Europos Sąjungos, Europos atominės energijos bendrijos bei jų valstybių narių ir Armėnijos Respublikos visapusiškos ir tvirtesnės partnerystės susitarimu įsteigtame Partnerystės komitete dėl asmenų, norinčių ir galinčių būti arbitrais, sąrašo pakeitimo pagal Susitarimo 339 straipsnio 1 ir 2 dalis, grindžiama prie šio sprendimo pridedamu Partnerystės komiteto sprendimo projektu.

               2 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        OL L 23, 2018 1 26, p. 4.

                     (2)

                        2017 m. lapkričio 20 d. Tarybos sprendimas (ES) 2018/104 dėl Europos Sąjungos, Europos atominės energijos bendrijos bei jų valstybių narių ir Armėnijos Respublikos visapusiškos ir tvirtesnės partnerystės susitarimo pasirašymo Sąjungos vardu ir laikino taikymo (OL L 23, 2018 1 26, p. 1).

    ---documentbreak---

               EUROPOS KOMISIJA
            Briuselis, 2020 09 24
            COM(2020) 584 final
            PRIEDAS
            prie
            Pasiūlymo dėl Tarybos sprendimo
            dėl pozicijos, kurios turi būti laikomasi Europos Sąjungos vardu Partnerystės komitete, įsteigtame Europos Sąjungos, Europos atominės energijos bendrijos bei jų valstybių narių ir Armėnijos Respublikos visapusiškos ir tvirtesnės partnerystės susitarimu, dėl asmenų, galinčių būti arbitrais ginčų sprendimo procedūrose, sąrašo pakeitimo

               PROJEKTAS

               ES IR ARMĖNIJOS PARTNERYSTĖS KOMITETO SPRENDIMAS Nr. .../...

               … m. … … d.

               kuriuo iš dalies keičiamas arbitrų sąrašas, nurodytas Europos Sąjungos ir Europos atominės energijos bendrijos bei jų valstybių narių ir Armėnijos Respublikos visapusiškos ir tvirtesnės partnerystės susitarimo 339 straipsnyje

               PARTNERYSTĖS KOMITETAS,

               atsižvelgdamas į Europos Sąjungos ir Europos atominės energijos bendrijos bei jų valstybių narių ir Armėnijos Respublikos visapusiškos ir tvirtesnės partnerystės susitarimą (toliau – Susitarimas), ypač į jo 339 straipsnio 1 dalį,

               kadangi:

               (1)per 2019 m. spalio 17 d. posėdį Partnerystės komitetas sudarė 15 asmenų, norinčių ir galinčių būti arbitrais, sąrašą (toliau – arbitrų sąrašas);

               (2)pagal Susitarimo 339 straipsnio 2 dalį į sąrašą įtraukti asmenys turėtų būti nepriklausomi, veikti kaip individualūs asmenys ir nevykdyti jokios organizacijos ar vyriausybės nurodymų bei nebūti saistomi ryšių su bet kurios iš Šalių vyriausybe ir turėtų laikytis Elgesio kodekso;

               (3)Armėnija pranešė Sąjungai, kad vienas iš jos pasiūlytų arbitrų nebeatitinka Susitarimo 339 straipsnio 2 dalyje nustatytų sąlygų ir todėl pasiūlė jį pakeisti kitu asmeniu;

               (4)siekdamas užtikrinti, kad būtų galima įgyvendinti laikinai taikomas Susitarimo nuostatas, Partnerystės komitetas turėtų iš dalies pakeisti arbitrų sąrašą;

               (5)Europos Sąjunga pritaria, kad siūlomas asmuo atitinka Susitarimo 339 straipsnio 2 dalies sąlygas,

               PRIĖMĖ ŠĮ SPRENDIMĄ:

               1 straipsnis

               Asmenų, kurie nori ir gali būti arbitrais, sąrašas, sudarytas pagal Susitarimo 339 straipsnio 1 dalį, pakeičiamas šio sprendimo priede pateiktu arbitrų sąrašu.

               2 straipsnis

               Šis sprendimas įsigalioja jo priėmimo dieną.

               3 straipsnis

               Šis sprendimas sudarytas dviem egzemplioriais anglų kalba. Kiekviena Šalis gali pateikti vertimą į savo oficialiąsias kalbas.

               Priimta ...

                        Partnerystės komiteto vardu

                        Pirmininkas

                        Sekretoriai

               PRIEDAS

               SUSITARIMO 339 STRAIPSNYJE NURODYTAS ARBITRŲ SĄRAŠAS

               Europos Sąjungos pasiūlyti arbitrai

               1.Claus-Dieter EHLERMANN

               2.Giorgio SACERDOTI

               3.Jacques BOURGEOIS

               4.Pieter Jan KUIJPER

               5.Ramon TORRENT

               Armėnijos Respublikos pasiūlyti arbitrai

               1.Nora SARGSYAN

               2.Arman SARGSYAN

               3.Arsen TAVADYAN

               4.Levon GEVORGYAN

               5.Mushegh MANUKYAN

               Pirmininkai

               1.William DAVEY (JAV)

               2.Helge SELAND (Norvegija)

               3.Maryse ROBERT (Kanada)

               4.Christian HÄBERLI (Šveicarija)

               5.Merit JANOW (JAV)